**Beszámoló**

**Lőrinc-Kertváros Polgárőr Csoport**

**2010. évi munkájáról**

A Lőrinc-Kertváros Polgárőr Csoport 2001-ben történt megalakulása óta végzi munkáját fővárosunk XVIII. kerületében. A 2010-es esztendőben, mint eddig is fő célkitűzéseink között szerepelt kerületünk közbiztonságának javítása, a bűnmegelőzés, a közlekedésbiztonság fokozása, a lakosság biztonságérzetének növelése.

2010-ben egyesületünk tagjaink közül kettő fő vidékre költözött, egy fő jelezte, hogy a megváltozott gazdasági körülmények miatt plusz munkákat kell vállalnia, ami miatt, nem tudja elvégezni a tagsággal járó feladatokat, egy tagunk elhunyt. Év végére aktív tagjaink száma 17 volt. 4 fő próbaidős tagunk volt, akinek felvételét 2011 első negyedévében tervezzük.

Céljaink megvalósítása érdekében a tavalyi esztendőben 2883 óra polgárőr szolgálatot teljesítettünk, ami 169 óra/főt jelent. A szolgálatok alatt 22.996 Km-t tettünk meg a XVIII. kerület közterületein.

Ebből:

Önkormányzati rendezvények biztosítása 305 óra,

mozgójárőr szolgálat    2.305 óra 21.256 Km.

Rendőrségi akciókban való részvétel 225 óra, 1.740 Km

BPSZ felkérésére általános iskolánál végzett bűnmegelőzés 48 óra  
  
  
Járőrszolgálatunk ellátásához szolgálati gépjármű hiányában saját tulajdonban levő autóinkat használtuk fel.

Összességében a 2009-es évvel összehasonlítva kevesebb szolgálati órát teljesítettünk. Ez a csökkenés, létszámunk fogyásával, pénzbeli támogatás visszaesésével valamint szolgálati gépjármű hiányával magyarázható.

A gépkocsik számára a járőrszolgálat megterhelőbb, mint a mindennapi normál használat. A jelenlegi gazdasági helyzetben egyre kevésbé tudták tagjaink felvállalni saját autójuk ebből adódó sűrűbb szervízeltetését. Ennek következménye, hogy kevesebben „hozták” szolgálatba autójukat, így havonta több szolgálat meghiúsult.

 Annak érdekében, hogy a szolgálati órák kisebb mértékben csökkenjenek, a folyamatosan emelkedő üzemanyagárak ellenére a mozgó járőrszolgálatok idejébe több figyelő, jelző szolgálatot iktattunk.   
  
A Lőrinc-Kertváros Polgárőr Csoport továbbra is területhatárok nélkül őrzi a kerületet, a Havanna lakóteleptől kezdve a kertváros végégig. Ez a futásteljesítmény egyrészt köszönhető a kerület fekvésének, méretének, másrészt a ténylegesen járőrözéssel kitöltött szolgálati időnek.   
Éjszakai szolgálatunkat általában 21. órakor kezdjük meg és hosszabb időtartamban hajnali 03-ig, szükség esetén még ennél is tovább végezzük. A tapasztalatok szerint, események éjfél utáni időpontokban, főleg a hajnali 2-3 óra közötti időpontban történnek, ezért szolgálatainkat is ennek megfelelően szerveztük.

 Szolgálataink alatt a következő bűncselekmények elkövetőit sikerült elfognunk: Garázdaság, betöréses lopás, közterületi rablás, közreműködtünk körözött személy, körözött gépjármű felkutatásában.

Továbbá részt vettünk elsősegély-nyújtásban, bűncselekmény helyszínének biztosításában, műszaki mentésben.  
  
Járőrözésünk során, több alkalommal, puszta jelenlétünkkel sikerült a bűnelkövetőket szándékuktól eltéríteni.

 Rendkívüli szolgálatok:

A normál szolgálatokon kívül változatlanul rendkívüli szolgálatok ellátásában is aktívan részt vettünk. Ezek a szolgálatokat egyrészt a rendőrség, másrészről az önkormányzat igényei alapján hajtottuk végre.

Rendőrségi felkérések: A 2010-es évben is tucatnyi esetben kaptunk felkérést a kerületi kapitányságról, hogy a rendőri állományt támogassuk valamely akció során. Ilyen felkérések voltak: nappali trafipax akció, nappalos és éjszakás betörési akciók, karácsonyi betörési és rablási akció, körözött gépjárművek felderítésre szervezett akció. Ezeken az akciókon magas létszámban és maximális készséggel vettünk részt.

Több szolgálat során akár gépjárművel is kisegítettük a kapitányságot, járőr ült fel hozzánk, vagy csapatszállításban segítettünk.

Az elmúlt évben a vállalt éjszakai járőrszolgálaton felül a kerületben zajlott önkormányzati rendezvények zavartalan lebonyolításának érdekében kiemelkedő létszámmal maradéktalanul részt vettünk azok biztosításában.

Néhány kiemelkedő rendezvény:

- Március 15-ei ünnepségek: koszorúzási ünnepségnél forgalom irányítása,  
futóverseny akadálymentes lebonyolítása  
-  Választások: 2010-es évben országgyűlési és önkormányzati választásokkor a         szavazást megelőző kampánycsendre és a szavazás teljes időszakára folyamatos       járőrszolgálatot láttunk el, mintegy 36 órán keresztül  
- Egyházi körmenetek: minden évben Húsvétkor kerül megrendezésre az egyházi           körmenet, mely a Petőfi utcai templomból indul, majd ide visszaérkezik.  
-  Szeptemberi Önkormányzati Fesztivál: Sokéves hagyomány immár kerületünkben a szeptemberben megrendezett fesztivál, melyen a 2010-es évben is szinte teljes       létszámmal vettünk részt.  
- Havanna Napok, Havanna Sátor  
- Halottak Napja

valamint az év végi önkormányzati rendezvények.  
   
A fentieken túl több felkérést kaptunk iskoláktól, óvodáktól egyrészről az ezen intézményekben megrendezett bálok, összejövetelek alatt a parkolóban tárolt gépkocsik épségének megőrzésére, másrészről tanítási időt megelőző és követő időszakra a tanulók úttesten való biztonságos áthaladásának érdekében demonstratív fellépést biztosítására.

A felkérő iskolák között szerepel például a Bókay Általános Iskola, Kastélydombi általános Iskola, Halomi úti Általános Iskola, Sportkastély.

Az Önkormányzattól, valamint az egyéb szervezetektől kapott juttatásokat teljes mértékben felhasználtuk a kerület közbiztonságának javítása érdekében.

A BRFK XVIII. Kerületi Rendőrkapitányságával napi szinten tartjuk a kapcsolatot. A hatékonyabb munkavégzéshez szükséges információkat rendszeresen megkapjuk. Szolgálataink alatt telefonon illetve rádión közvetlen összekötetésben vagyunk a kapitányság ügyeletével. A kapitánysággal 2010-ben új együttműködési megállapodást kötöttünk, melyet lehetőségeinkhez képest maradéktalanul betartunk.

2010.-ben együttműködési megállapodást kötöttünk a katasztrófa védelemmel. A megállapodásban vállaltakat 2011-ben kezdjük meg teljesíteni.

Szolgálatellátásunkat a BPSZ több alkalommal ellenőrizte, mely ellenőrzések során hiányosságot nem tapasztaltak.

 Az OPSZ által 2010-ben előírt polgárőrvizsgát minden tagunk eredményesen teljesítette.

 2011-es évben a szolgálati órák növelése érdekében célul tűztük ki taglétszámunk növelését valamint szolgálati gépjármű beszerzését, ami fokozottabb bűnmegelőzést tesz lehetővé.

A leírtak alapján kijelenthető, hogy a Lőric-Kertváros Polgárőr Csoport a 2010-es évben létszámához, a kapott támogatásához mérten messzemenően teljesítette a vele szemben támasztott követelményeket, célkitűzéseit elérte.

Budapest, 2011. január  01.